ཉི་ཟླ་གཟའ་སྐར་དེ་དག་ནི་རླུང་གི་ནུས་པ་ཞིག་ལ་བརྟེན་ནས་རང་བསྐོར་བརྒྱག་བཞིན་ཡོད་པར་འདོད་དེ།དེ་ཉིད་ལས།དེ་ལྟར་ཉི་ཟླ་གཟའ་སྐར་སྤྲིན་དང་གཞའ་ཚོན་རྣམས།རླུང་བཞིའི་འཁོར་ལོས་སྐོར་ཏེ།དེ་གང་ཞེ་ན།རླུང་རྫི་བ་དུང་ཕྱུར་འོད་ཀྱི་འཁོར་ལོ་ཅན་གྱིས་འཕུལ།རླུང་མ་བ་ཤ་ཤོ་འོད་ཀྱི་བ་དན་ཅན་གྱིས་འདེགས།བེ་ཅི་རམ་པ་སྲིད་པའི་འཁོར་ལོ་ཅན་གྱིས་སྐོར།རླུང་འཕྱོ་བ་བང་མགྱོགས་གསལ་བའི་སྒྲོན་མ་ཅན་གྱིས་སྣ་འདྲེན་པ་དང་བཞི་སྟེ།དེ་ཡང་ཐ་དད་པའི་རླུང་བཞི་མ་ཡིན་ཏེ།ཉི་ཟླ་གཟའ་སྐར་རང་རང་ལ་རང་ཆས་སུ་ཡེ་ནས་གནས་པ་ཡིན་ནོ།།ཞེས་དང༌།མདོ་དྲི་མེདལས་ཀྱང༌།ཉི་མ་དཔག་ཚད་ལྔ་བཅུ་གཅིག།ཟླ་བ་དཔག་ཚད་ལྔ་བཅུ་འོ།།ཕུལ་དེད་བསྐོར་གསུམ་རླུང་གིས་བཏེགས།།ཞེས་སོ།།